**Karácsonyi kérdések**

Vándor:

Milyen nagy, új öröm

kelt boldog éneket?

Mért ujjong háladal?

Mondjátok, gyerekek!

Gyermekek:

Ma jött a földre le,

kit Isten rég ígért!

Te jó hír, drága hír,

szállj vígan szerteszét!

Vándor:

Mondjátok, pásztorok,

mi történt veletek,

otthagyva nyájatok

hogy elsiettetek?

Pásztorok:

Más Bárányt ad nekünk

az Úr ez éjjelen.

Mindnyájan elmegyünk:

vár minket Betlehem.

Vándor:

Boldog kis Betlehem,

ugye, megmondanád,

hol, merre lelhetem

az Isten Bárányát?

Betlehem:

E Bárány egykor majd

vért hullat éretted.

Most jászol várta őt,

nem talált más helyeyt.

Vándor:

Siralom völgyében,

Betlehem mezején

hol jártok, angyalok?

Nincs itt égi fény!

Angyalok:

Siralom véget ér!

Zendüljön énekszó!

Ne félj, ne félj, ne félj!

Eljött a Megváltó!

Vándor:

Hát ilyen nagy csodát

mívelt az Úr velünk?

Elküldte szent Fiát!

Felvirrad reggelünk!

Mind:

Ma jött a földre le,

Kit Isten rég ígért.

Te jó hír, drága hír,

Szállj vígan szerteszét!

*Németből fordította:*

*Túrmezei Erzsébet.*

***Betlehemi beszélgetés***

*Kis Jézusom, gyenge tested hidegtől remeg.*

*Így szerzed meg drága áron üdvösségemet.*

*Jászlad előtt térdelek, és szavam esdve kérd:*

*mit adhatna hálás szívem szeretetedért?*

*„Semmit! Csak az angyalokkal énekeld nekem:*

*Istennek a magasságban dicsőség legyen!*

*Magam érted még mélyebben megalázom én*

*Gecsemáné kertjében s a Golgota hegyén.”*

*Mégis, mégis, drága Gyermek, hadd adjam neked,*

*hadd teszem kis jászlad elé minden kincsemet!*

*„Nekem adod? Hiszen ég-föld s ami kincse van,*

*mind az enyém: fénylő ezüst, csillogó arany!*

*Mire való volna nekem kincsed, aranyod!*

*Add oda a szegényeknek, és nekem adod!”*

*Kész örömmel teljesítem szent kérésedet.*

*Mégis, mégis: mit adhatnék egyedül neked?*

*Mondd meg, drága égi Gyermek! Súgd meg szelíden!*

*Meghasad a fájdalomtól másként a szívem.*

*„Hát megmondom: bűneidet nekem adhatod!*

*A rossz lelkiismeretet, a kárhozatot!”*

*De mit akarsz te ezekkel, kisded Jézusom?*

*„Add nekem! Én mind magamra veszem-vállalom*

*És cserébe tiszta szívet adok teneked:*

*tiszta szívet, békességet, örök életet!”*

*Kis Jézusom, szememben most hálakönny ragyog.*

*Nem kérsz tőlem semmi szépet, nemeset, nagyot,*

*csak a rosszat! Fogadd hát el bűnös szívemet!*

*És cserébe add a tisztát, add a tiedet!*

*Még az örök életre is elég lesz nekem!*

*Ott is téged dicsér érte hálaénekem!*

 *(Így beszélgetett a betlehemi Gyermekkel Hieronymus egyházatya; élt 340-420-ig)*

*Túrmezei Erzsébet.*

**KARÁCSONYI TÖRTÉNET**

 **1. JELENET**

 ***Fogadós:***

Betlehemben hosszú

évek óta élek,

fogadómban sosem

jártak ennyi népek!

Ide sereglettek

az összeírásra,

nincs is már a háznak

több üres szóbája.

 ***József:***

Minket is bocsáss be!

Názáretből jöttünk!

 ***Mária*:**

Fárasztó, hosszú út

van bizony mögöttünk!

 ***Fogadós:***

Csak az istállóban tudok

helyet adni...

 ***József:***

Nekünk az is jó lesz

fejünk lehajtani.

Istenfélő ember

kevésért is hálás...

 ***Mária:***

Újszülöttet várunk,

annak kell a szálás! (*ének)*

 **2. JELENET**

***Angyalok:***

Ezen az éjszakán

nagy fényesség ragyog,

örömhírt mondani

jöttünk mi, angyalok!

Akit mindenki vár

évezredek óta:

jászolban született

világ Megváltója!

Dicsőség a mennyben az

örök Istennek, és igaz

békesség földön

az embernek! *(ének)*

 **3. JELENET:**

 ***Első pásztor:***

Angyalszót hallottunk,

fényességet láttunk.

Pásztorok vagyunk, s az

útnak nekivágtunk.

 ***Második pásztor:***

Ugye, itt lakozik

József és Mária,

kinek az éjszakán

született kisfia?

 ***Harmadik pásztor:***

Hoztunk jó tejecskét,

bárány meleg gyapját,

hoztuk kis jézusnak

szívünk hódolatját!(*ének.)*

 **4 JELENET:**

 ***Első keleti bölcs:***

Messze földön vizsgáltuk

mi a csillagos eget.

Megláttunk egy felragyogó

csodás csillag-jelet.

 ***Második keleti bölcs:***

Amint haladt, mi is mentünk

mindenütt utána.

Így érkeztünk Betlehemnek

híres városába.

 ***Harmadik keleti bölcs:***

Megírták a szent próféták

Bibliába régen:

Itt születik, Aki minket

gonosztól megvédjen!

 ***Mindhárom bölcs:***

Nem jöttünk mi üres

kézzel, kincseket is

hoztunk, kicsi Jézust

ünnepelni ide sorakoztunk!

 ***Fogadós:***

Hozzánk küldte Őt az Isten

mindnyájunknak Atyja!

Boldog is lesz minden ember,

ki Őt befogadja.

**A GYERMEK ÉS A KIRÁLY**

***(szavalókórus karácsonyra)***

*Kar:*

Jeruzsálem városát

Szokatlan hír járja át.

Bölcsek jöttek Napkeletről,

Keresik az új Királyt.

Heródesék udvarában

Háborgás és kapkodás van.

Jöjjenek a vándorok,

S mondják el, hogy mi dolog,

Ami őket izgatja,

Messze földre fárasztja.

*Bölcsek:*

Urunk, Király, itt vagyunk!

Tisztelettel hódolunk.

Napkeleti hegyek mögül

Hozott ide az utunk.

Fényes csillag feltűnése,

Ünnepélyes tündöklése

Jelezte, hogy ez országban

Megszületett, új Király van...

S mi - indultunk hamarsággal,

Nem törődve fáradsággal,

Forró nappal, hűvös éjjel

Mi csak jöttünk szenvedéllyel.

A nagy csillagot követtük,

Az új Királyt keressük.

Mondjátok meg, merre van?

Hadd köszöntsük boldogan!

*Heródes:*

Bár a kérdés izgató,

Válaszom nem bíztató.
Új Királyról nem tudok.

Ámde mégis... várjatok!

Nézzük népem véneit,

Hátha tudnak valamit!?

Addig ott kinn várjatok,

Tovább ne induljatok!

*Kar:*

Jeruzsálem városát

Sürgős parancs járja át.

A főpapok mind jöjjenek!

Írástudók, főemberek,

Keressék és kutassák,

A királlyal tudassák,

Hogy a Gyermek hol lehet,

Ki a vándor bölcseket

Oly messziről elhozta,

Izráelbe vonzotta.

*Írástudók:*

Összegyűltünk, Uram király,

És köszöntünk téged.

Rendelkezzél szolgáiddal,

Add elénk kérésedet.

*Heródes:*

Nem jó kedvvel hívattalak,

De ha így kell lennie,

Mondjátok meg: a Krisztusnak

Hol kell megszületnie?

Nem Ő lesz-e az a gyermek,

Kit a bölcsek emlegetnek?

*Írástudók:*

Nem gondoljuk, Uram, király,

Hogy a Krisztus már itt lenne.

Szent városban, szent nép között

Annak nagyobb híre lenne.

Idegenek tudnak róla?

Mielőttünk titok volna?

Ámde szóljon az Írás!

Rég megírta Mikeás:

A Krisztus, ha megjelen,

Szülőföldje: Betlehem.

*Heródes:*

Ti mindnyájan elmehettek,

És a bölcsek bejöhetnek.

*Bölcsek:*

Jó urunk, míg szódra várunk,

Remeg szívünk, indul lábunk,

Mert a fényes égi lámpa

Tovább indul Dél irányba.

*Heródes:*

Menjetek a csillag nyomán!

Elérkeztek Betlehembe.

Ott a Királyt meglátjátok,

Ha valóban igaz lenne.

Csak vigyázat! Be ne csapjon

Nagyot mondók könnyű szája.

Megvizsgálni ki legyen hát

Izráelnek hű királya.

*Bölcsek:*

Aki minket jóságosan

Hozott hegyen-völgyön átal,

Hisszük: pontos találkozást

Készít majd az új királlyal.

*Heródes:*

Csak menjetek, barátaim.

Mindent jól megfigyeljetek!

Visszafelé megpihenni,

Hírt mondani bejöjjetek!

Szeretnék majd én magam is

Tisztességet tenni nála.

Nem megyek majd üres kézzel,

Izráelnek új Királya!

*Kar:*

És a bölcsek tovább mennek.

Betlehemig meg sem állnak.

Megtalálják a jászolban

S hódolnak az új Királynak.

Kincseiket mind kitárják;

Van ott arany, tömjén, mirha.

Mária - csak nézi őket

S örömkönnyét ontja, sírja.

Megtalálták, kik kerestek,

Magasztalják nagy örömmel.

Fekhelye csak jászol-bölcső,

De Ő - teljes kegyelemmel.

Mikor aztán csendre térve

Szemükre száll édes álom,

Mennyei fény villanása

Ragyog át az esti tájon.

Szózat hangzik: Heródeshez

Ne menjetek újra vissza!

Gyilkos szíve szándákától

Ti szívetek legyen tiszta. -

Hódolatuk végeztével

El is mennek más irányba.

Hiába vársz, hazug király

Jeruzsálem városába’!

*Heródes:*

Ideges vagyok! Ölni akarok!

Becsaptak engem! Bosszant e dolog!

Nem jöttek felém, más úton mentek.

De én e rongyos kis Betlehemnek

Népét, ha kell, egy szálig kiirtom!

Azt a gyermeket el nem szalasztom!

Vitézeim! Fegyvert fogni!

Betlehemet megrohanni!

Minden fiúgyermeket

Kétévesnél kisebbet -

Azonnal megöljetek!

Egyet se kíméljetek!

*Kar:*

Folyik a vér Betlehemben.

Fájdalom dúl a szívekben.

Nincs kegyelem, nincs kivétel...

Folyik a vér nappal, éjjel.

De a gyermek, kik keresnek,

Környékén sincs Betlehemnek.

Elindultak angyalszóra

Egyiptomba, és azóta

Odaértek, ott maradnak,

Amíg új parancsot kapnak.

Heródesék öldökölnek,

Sok életet meggyötörnek.

Ámde Jézus tovább megyen,

Hogy e földön sok jót tegyen,

S megváltói erejét

A kereszten ossza szét.

Találkozni fog majd egyszer

Érte meghalt gyermekekkel

S azokkal, kik Néki éltek,

Könnyet és vért nem kíméltek

Őérette odaadni,

Hűségüket megmutatni.

*Mindnyájan:*

Nagy királyok koronája

Szemétté lesz nemsokára.

De a Krisztus dicsősége

Állandó lesz. Nem lesz vége.

 *Győr József*

*(Szőlőben, 54. old)*